text: La realització i prestació de determinats serveis i actuacions per part dels serveis de la Direcció Central de Trànsit, Ministeri de l'Interior, dóna lloc a l'exigència d'una sèrie de taxes que es regulen a la Llei 16/1979, de 2 d'octubre. És el cas, per exemple, de l'expedició de permisos de circulació, canvis de titularitat de permisos de circulació, obtenció dels permisos de conducció, etc.
  Els gestors administratius, tradicionalment, han exercit la seva tasca professional davant l'Administració gestionant la prestació d'aquells serveis i actuacions per als seus clients. En la mesura que aquests serveis i activitats, com s'ha dit, comporten el pagament de les indicades taxes cal determinar la funció que exerceixen els gestors des del punt de vista fiscal i, concretament, el que pot afectar de cara a l'Impost sobre el valor afegit (IVA) en la mesura que al prestar serveis professionals als seus clients els gestors estan obligats a repercutir l'IVA.
  El que convé desentranyar és si a la base imposable de l'impost, a l'hora de calcular l'import de la repercussió, s'ha d'incloure o no l'import de les taxes que ells paguen en nom i per compte dels seus clients.
  El Dr Luis M. Alonso, Catedràtic de Dret Financer i Tributari, i assessor de la CEFIT del Col·legi, ha elaborat un dictamen sobre la inclusió de l'import de les taxes de trànsit que paguen els gestors administratius per compte dels seus clients a la base imposable de l'impost sobre el valor afegit i la seva possible consideració com bestretes ("suplidos"), que podeu consultar descarregant l'arxiu adjunt.